Troels Lund Poulsen (V), 2007-10-04:
Jeg har hæftet mig ved, at Socialdemokraternes umiddelbare reaktion på statsministerens tale i tirsdags var, at statsministeren lige så godt kunne have holdt talen for 6 år siden.
Nu er jeg selvfølgelig godt klar over, at Socialdemokraternes partileder ikke var her for 6 år siden, og at Socialdemokraterne nogle gange er mere interesseret i at være på tværs end at gøre det bedre for danskerne.
Så lad mig trække et par hovedpointer frem fra perioden 2002 og frem til nu.
For 6 år siden lovede statsministeren, at han ville fremsætte forslag om højere strafferammer for bl.a. vold og voldtægt.
Det blev gennemført i 2002.
For 6 år siden lovede statsministeren 1 års fleksibel barselorlov.
Det blev gennemført i 2002.
For 6 år siden lovede statsministeren at etablere et særligt socialt råd for de svageste.
Det blev gennemført i 2002.
For 6 år siden lovede statsministeren, at de ældre fik frit valg af hjemmehjælp.
Det blev gennemført i 2003.
For 6 år siden lovede statsministeren at gøre Danmark til et af de førende lande inden for højteknologi.
Det blev gennemført med globaliseringsaftalen og etableringen af Højteknologifonden.
For 6 år siden lovede statsministeren at få ventelisterne ned.
Det er gennemført.
For 6 år siden sagde statsministeren, at patienterne skulle have frit valg af sygehus, hvis de offentlige sygehuse ikke kunne klare behandling eller operation inden for 2 måneder.
Det er gennemført.
Og sådan kunne jeg i bund og grund blive ved og ved.
Og hvad har Socialdemokraterne så bidraget med af selvstændig nytænkning i de forgangne år?
Jeg må indrømme, at Socialdemokraterne ikke er helt uden visioner, hvad det angår.
Kattene skal også have det bedre, og dem skal vi også have bedre styr på.
Derfor har Socialdemokratiet foreslået, at vi bruger op imod 100 mio. kr. på mærkning og registrering af alle katte.
Men større trusler har Socialdemokraterne også givet sig i kast med.
F.eks. vil de redde os fra gratisaviserne, som vi skal kunne sige nej tak til.
Man skulle jo nødig belastes af viden.
Vi er til gengæld helt enige med Socialdemokraterne i, at vi skal sikre vækst og fremgang i alle egne af landet, men landdistriktsmidlerne er åbenbart ikke nok for Socialdemokraterne.
Nej, de vil skam have flere landskampe til provinsen.
Europa-Parlamentets vedtagelse af minimumsstandarder for kyllinger fik rigtig fine ord med på vejen af Socialdemokraterne.
Og så har man jo selvfølgelig tænkt: Altså, hvis det kan virke for kyllinger, kan det også virke for de ældre og for de syge.
Ja, Socialdemokraterne har bestemt brugt de sidste 6 år til mange bemærkelsesværdige politiske projekter.
Alene det sidste år har Socialdemokraterne fremturet med ikke mindre end 30 forskellige forslag, som de på forunderlig vis har glemt at afsætte penge til i deres finanslovforslag.
Måske var de faktisk for optagede af at hjælpe Europas kyllinger.
Jeg ved det ikke.
Men det er en beundringsværdig omsorg for fjerkræ.
I dag har S også fremturet, ikke med småting, men med fejl på stribe, der skal bilde danskerne ind, at det ikke går godt.
Det er hverken nyt eller overraskende.
I sin nye bog fortæller den tidligere socialdemokratiske partisekretær Jens Christiansen, at det er en del af gamet i politik at fordreje og fortie, ja, ligefrem at komme med påstande, der ikke passer.
Som eksempel nævner han bl.a., at Socialdemokratiet i hele opspillet til valgkampen i 2005 forsøgte, citat: … at fremstille Venstre som et nedskæringsparti over for danskernes kæreste eje, velfærdsstaten.
Citat slut.
Virker det bekendt?
Lyder det ikke nøjagtig som det, Socialdemokraterne gør i dag?
De forsøger at fremstille de massive mængder af ekstra milliarder, der er afsat til velfærd, som en udhuling.
Det er ikke bare en fordrejning, men direkte usandt, og Socialdemokraterne ved det.
I dag påstod fru Helle Thorning-Schmidt f.eks., at der skæres ned i kommunerne.
Men det er jo forkert, for kommunerne har næste år mindst 3,6 mia. kr. mere i indtægter.
Socialdemokraternes egne topfolk i kommunerne roste jo aftalen mellem kommunerne og regeringen.
F.eks. sagde den socialdemokratiske overborgmester i København, Ritt Bjerregaard, til Berlingske Tidende den 11. juni 2007, citat: Kommunerne får lidt bedre mulighed for at levere det, danskerne efterspørger, nemlig bedre kvalitet i den offentlige service.
Citat slut.
Der er også nedskæringer på uddannelserne, sagde fru Helle Thorning-Schmidt i formiddag, og det er jo fuldstændig forkert.
Virkeligheden er, at vi aldrig nogen sinde har brugt mere på uddannelse end nu.
Der bruges i 2008 godt 5 mia. kr. mere på uddannelse end i 2001.
Fru Helle Thorning-Schmidt sagde også, at vi burde løfte vores sundhedsvæsen.
Men vi har løftet vores sundhedsvæsen.
I 2008 er der 21 mia. kr. mere til sundhedsområdet, end der var i 2001.
Og med kvalitetsreformen afsætter vi nu 50 mia. kr. over de kommende 10 år til nye hospitaler, topmoderne teknologi og andre bygninger.
Så talte fru Helle Thorning-Schmidt om manglende indsats på kræftområdet.
I 2006 blev der foretaget knap 70.000 flere kræftoperationer end i 2001, og heldigvis overlever flere i dag kræft end i 2001.
På asylområdet påstår den socialdemokratiske leder, at det står uendelig slemt til, men hun glemmer at fortælle, at vi har forbedret forholdene siden SR-regeringens dage, faktisk så godt, at de asylansøgere, der kommer til Danmark i dag, har nogle af de bedre forhold i Europa.
I Danmark får alle familier med børn to værelser; i Danmark får alle børn tilbud om undervisning, adgang til fritidsaktiviteter og adgang til den samme sundhedsbehandling som danske børn.
Faktisk behandler vi dem så godt, at Røde Kors’ asylchef, Jørgen Chemnitz, siger: »Som udgangspunkt var vi enige om, at det fungerer godt«.
Der er ingen tvivl om, at det berører os dybt, når vi ser billeder af afviste asylansøgere og deres børn, men løsningen er ikke at lade folk sidde sig til en opholdstilladelse; løsningen er at sikre dem en god, ny start på livet i deres hjemland.
Ny Alliances hr. Naser Khader mente ligefrem i tirsdags, at talen var en åben invitation til dem.
Korrekt, for talen er en åben invitation til alle partier, som bidrager aktivt og positivt til at udvikle samfundet, og til dem hører Ny Alliance bestemt.
Hr. Kristian Thulesen Dahl fra Dansk Folkeparti var især glad for statsministerens forslag om at give folkepensionister bedre mulighed for at arbejde uden at blive trukket i pensionen samt et forslag om at give visse førtidspensionister mulighed for at arbejde i en periode uden at risikere at miste retten til førtidspension.
Jeg kan afsløre for fru Margrethe Vestager, at der var andre meget vigtige temaer, der også kun blev nævnt én gang i talen, f.eks. ordet malaria, 112 og dødstrusler.
Det er bestemt ikke udtryk for, at vi ikke tager de emner endog meget alvorligt.
Overraskende nok var Enhedslisten faretruende tæt på noget, der lignede en smule ros i tirsdags, citat: Han vil ansætte en familierådgiver til familier på krisecentre.
Det er positivt.
Citat slut.
Også i dag slap der ros ud, nemlig indrømmelsen af, at regeringen igen i år har tilført flere penge til velfærden.
Så mangler vi faktisk kun SF.
De lover såmænd bare 2.000 kr. mere i løn om måneden og 5.000 flere ansatte i ældreplejen.
Det er jeg spændt på at høre hvordan Socialdemokraterne vil hjælpe dem med at finansiere, og ikke mindst, hvad vennerne i fagbevægelsen siger til, at SF fører overenskomstforhandlinger for dem her i Folketingssalen.
Hvad står der så tilbage?
Jeg synes i bund og grund, at der står mange gode ting tilbage.
Der er gode udsigter for det kommende år.
Flere og flere må indrømme, at det går godt i Danmark, og at problemerne bliver løst, i takt med at de opstår.
Jeg tror, at det skyldes, at vi ikke giver os af med spekulationer, men derimod arbejder med konkrete og finansierede løsningsforslag.
Et parti, der i hvert fald ikke kan beskyldes for det, er Socialdemokratiet.
F.eks. kan jeg i dag i Information læse, at Socialdemokraterne er ganske utilfredse med den skæve sociale profil i det radikale skatteforslag.
Samtidig har vi i dag i Børsen erfaret, at både den socialdemokratiske skatteordfører og store dele af baglandet ønsker stigende boligskatter.
Den socialdemokratiske formand valgte i dag at øge utrygheden ved at gentage, at alt er i spil.
SF blev faktisk så glade, at de allerede har meldt deres støtte til en skattekommission, der vil have hævet boligskatterne.
Lad mig her til sidst slutte med en advarsel: Når SF, den socialdemokratiske skatteordfører og den socialdemokratiske partileder siger sådan, er der grund til at holde på skøde, tegnebog og bilnøgler.